
TUAIRIM
Iarrann an Coiste um Chearta na mBan agus um Chomhionannas Inscne ar an gCoiste um Rialú Buiséadach, mar an coiste atá freagrach, an méid seo a leanas a ionchorprú ina thairiscint i gcomhair rúin:<RepeatBlock-Dec>
A.	de bhrí gur bunluach de chuid an Aontais é an comhionannas inscne agus go bhfuil an tAontas tiomanta don chomhionannas a chur chun cinn i ngach gníomhaíocht faoi Airteagal 8 CFAE, lena mbunaítear príomhshruthú inscne; de bhrí nach bhfuil na buiséid inscne-neodrach agus nach mór iad a tharraingt suas agus a urscaoileadh agus é mar chuspóir acu an comhionannas inscne a bhaint amach;
B.	de bhrí gur iarr an Pharlaimint ar an gCoimisiún arís agus arís eile an príomhshruthú inscne, lena n-áirítear buiséadú inscne agus measúnuithe tionchar inscne, a chur chun cinn agus a chur chun feidhme i réimsí beartais uile an Aontais;
C.	de bhrí nach bhfuil anailís déanta ag an gCoimisiún ar oiriúnacht céatadán de bhuiséad an Aontais a mholadh chun tacú leis an gcomhionannas inscne.
1.	ag aithint thiomantas an Aontais don phríomhshruthú inscne agus d’fheabhas a chur ar an modheolaíocht chun an caiteachas inscne a rianú; á chur in iúl gur oth léi nach leor modheolaíocht an Choimisiúin fós, ó nach ngabhtar éifeachtaí diúltacha agus go bhfágtar éiginnteacht 20% den am léi maidir lena tionchar inscne; á iarraidh ar an gCoimisiún an mhodheolaíocht a fheabhsú agus tionchair dhiúltacha a rianú;
2.	á chur in iúl gur geal léi gur nuashonraíodh treoirlínte agus bosca uirlisí do rialáil níos fearr; á chur in iúl gur oth léi an easpa dul chun cinn in anailísí inscne a dhéanamh ar riachtanais agus ar thionchair chláir chistiúcháin an Aontais; á iarraidh ar an gCoimisiún na hanailísí sin a dhéanamh go comhsheasmhach; á threorú dó an measúnú tionchair ar chéad-CAI eile a thosú, lena n-áirítear anailísí inscne;
3.	ag tabhairt dá haire nach leor fós an fhaisnéis faoi thionchar inscne bhuiséad an Aontais; ag cur béim ar easnaimh i mbailiú, i dtuairisciú agus i meastóireacht láimhe ar shonraí atá imdhealaithe ó thaobh inscne de; á iarraidh ar an gCoimisiún chun feabhas a chur ar cháilíocht sonraí;
4.	á iarraidh ar an gCoimisiún anailís a dhéanamh ar an gcéatadán de bhuiséad an Aontais ar cheart dó tacú leis an gcomhionannas inscne; á iarraidh, thairis sin, go mbeadh cuspóirí agus táscairí feidhmíochta i reachtaíocht uile na todhchaí, céad-CAI eile san áireamh.

